Malgrat els rumors que apuntaven a què el Barça - Las Palmas no es podria jugar perquè no n’estava garantida la seguretat, al final el Futbol Club Barcelona ha anunciat mitjançant un comunicat que el partit es jugarà a porta tancada.

Comunicat del Futbol Club Barcelona

Aquest migdia hi havia discrepàncies entre membres de la directiva, i sembla que al vestidor ha passat el mateix: uns jugadors volien la suspensió i d’altres no. El president del Barça, Josep Maria Bartomeu, ha explicat que

Hem decidir jugar el partit però d’una manera excepcional: amb l’estadi buit i que el món sencer vegi com estem patint i com vivim aquests moments a Catalunya

El president del club ha descartat que el partit es jugui a porta tancada per una qüestió de seguretat.

Els Mossos ens han informat que no hi ha cap problema i que es podia jugar amb tota normalitat el partit d’avui. No hi ha cap problema de seguretat

Què passa si el Barça decideix no jugar?

Segons el reglament vigent, en cas de no presentar-se l’equip a jugar, es considerarà el partit com a perdut per 0-3 i se li restaran tres punts addicionals. Això en cas que oficialment el Barça no es presenti oficialment i no s’hagi acordat un ajornament per part de la tripleta arbitral.

Després de cancel·lar el dinar de directives que havia de tenir lloc aquest migdia entre els dirigents del Barça i de l’UD Las Palmas, la Lliga de Futbol Professional s’ha desentès de la qüestió i ha deixat la decisió a la Junta de Seguretat, argumentant que es tracta més d’una qüestió de seguretat que no pas esportiva.

Per part dels Mossos d’Esquadra, segons ha pogut saber RAC1, no es preveia demanar la suspensió del partit per qüestions de seguretat. Des del Camp Nou s’ha pogut veure com alts càrrecs dels Mossos es reunien amb la tripleta arbitral. En breu us podrem informar més detalladament.

La Grada d’Animació del Futbol Club Barcelona havia demanat via Twitter que el partit no es jugués. De fet, considera que “avui no toca jugar” i qualifica “d’indignant” la repressió policial d’aquest diumenge.

Les Federacions Catalanes suspenen tota la jornada

La Federació Catalana de Futbol, la de Bàsquet i la d’Hoquei, entre altres, sí que han fet un pas i han decidit, a instància de la Secretaria General de l’Esport, suspendre tots els partits que se juguin avui, de totes les categories, a partir de les 14.00 h.